S-186/2015

Mál þetta, sem þingfest var 28. maí 2015 og dómtekið 25. júní sl., var höfðað með ákæru lögreglustjórans á höfuðborgarsvæðinu, dagsettri 5. maí 2015, á hendur J-kk-þgf I-kk-þgf V-kk-þgf, kt. 000000-0000, Hlíðarhjalla 51, Kópavogi, „fyrir umferðarlagabrot, með því að hafa sunnudaginn 22. febrúar 2015, ekið bifreiðinni YN-324 sviptur ökurétti og óhæfur til að stjórna henni örugglega vegna áhrifa ávana-og fíkniefna (í blóði mældist tetrahýdrókannabínól 17 ng/ml) austur Hringbraut í Reykjavík, við Njarðargötu, þar sem lögregla stöðvaði aksturinn.

Telst brot þetta varða við 1., sbr. 2. mgr. 45. gr. a og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptungu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Ákærði kom fyrir dóminn þann 25. júní sl. og óskaði ekki eftir verjanda. Játaði ákærði skýlaust að hafa ekið umrætt sinn eins og greinir í ákæru en kvað háttsemi sína vegna reykinga kannabis ekki vera refsiverða og því ranglega heimfærða í ákæru til refsiákvæðis. Kvaðst ákærði reykja kannabis reglulega og honum sé nauðsynlegt að aka bifreið þrátt fyrir neysluna. Flutti ákærði mál sitt sjálfur varðandi þennan þátt málsins.

45. gr. a umferðarlaga nr. 50/1987 var lögfest með 5. gr. laga nr. 66/2006. Í lagagreininni er tekið fram að enginn megi stjórna eða reyna að stjórna vélknúnu ökutæki ef hann er undir áhrifum ávana-og fíkniefna sem bönnuð eru á íslensku yfirráðasvæði samkvæmt lögum um ávana-og fíkniefni og reglugerðum settum samkvæmt þeim. Þá segir í 2. mgr. að mælist ávana-og fíkniefni skv. 1. mgr. í blóði eða þvagi ökumanns telst hann vera undir áhrifum ávana- og fíkniefna og óhæfur til að stjórna ökutæki örugglega. Í athugasemdum með frumvarpinu sem varð að lögum og tóku gildi 14. júní 2006, segir m.a. að ef í blóði ökumanns eða þvagi mælist ólögleg ávana- og fíkniefni sem hér er vísað til, telst ökumaður óhæfur til að stjórna ökutæki örugglega. Í ákvæðinu er gengið út frá því að í slíkum tilvikum sé rétt að taka af öll tvímæli um það að stjórnun eða tilraun til stjórnunar ökutækis undir áhrifum ólöglegra efna af því tagi sem hér um ræðir sé óheimil undir öllum kringumstæðum.

Tetrahýdrókannabínól mældist í blóði ákærða er hann var stöðvaður við aksturinn. Ákærði hefur ekki véfengt þá niðurstöðu. Tetrahýdrókannabínól telst til ávana- og fíkniefna samkvæmt fylgiskjali I í reglugerð nr. 233/2001 og er því ólöglegt efni hér á landi. Er því háttsemi ákærða réttilega heimfærð til refsiákvæðis í ákæru. Auk þess hefur Hæstiréttur Íslands margsinnis staðfest sakfellingar undirréttar í dómum sínum þar sem ákært hefur verið fyrir akstur undir áhrifum ávana- og fíkniefni, sem hefur mælst í blóði eða þvagi ökumanns og háttsemin verið heimfærð til 45. gr. a. umferðarlaga. Þá játaði ákærði að öðru leyti skýlaust háttsemi sína. Þá verður ákærði sakfelldur fyrir að aka sviptur ökurétti eins og í ákæru greinir og er háttsemin réttilega færð til 48. gr. umferðarlaga.

Ákærði krafðist vægustu refsingar og að málskostnaður verði greiddur úr ríkissjóði.

Játning ákærða er í samræmi við önnur gögn málsins og verður hann því sakfelldur fyrir brot sín.

Samkvæmt sakavottorði ákærða var honum gerð refsing fyrir brot gegn 45. gr. a. og 48. gr. umferðarlaga þann 3. mars 2013. Var ákærði m.a. sviptur ökurétti í sex mánuði frá 3. mars 2015. Þann sama dag gekkst ákærði einnig undir sátt hjá lögreglustjóranum á höfuðborgarsvæðinu vegna brota gegn 1. og 2. mgr. 45. gr. a. umferðarlaga og þá sviptur ökurétti í tólf mánuði frá 3. mars 2014. Þann 13. janúar 2015 gekkst ákærði undir sátt fyrir brot gegn 1. og 2. mgr. 45. gr. a. og 48. gr. umferðarlaga. Var ákærði sviptur ökurétti þá í tvö ár frá 3. september 2015. Er nú litið svo á að verið sé að gera ákærða refsingu sem um þriðja brot gegn 45. gr. a. umferðarlaga og annað sinn fyrir að aka sviptur ökurétti. Ákærði var einnig dæmdur til greiðslu sektar þann 2007 fyrir brot gegn 1. og 2. mgr. 45. gr. a. umferðarlaga.

Með vísan til játningar ákærða og sakaferils hans er refsing ákærða ákveðin fangelsi í fjörutíu og fimm daga. Samkvæmt dómaframkvæmd eru ekki skilyrði til að skilorðsbinda refsinguna. Ákærði skal dæmdur til greiðslu alls sakarkostnaðar sem samkvæmt yfirliti 70.098 krónur. Þá ber að svipta ákærða ökurétti ævilangt.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, J-kk-nf I-kk-nf V-kk-nf, skal sæta fangelsi í fjörutíu og fimm daga.

Ákærði greiði allan sakarkostnað 70.098 krónur.

Ákærði er sviptur ökurétti ævilangt.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 9.7.2015.